አቶ ኖኅ፡- ኩባንያው ያሉት ሳተላይቶች ሦስት ናቸው፡፡ በአፍሪካ ሕዋ ውስጥ የተቀመጠው ሳተላይት ለኢትዮጵያ ለኬንያ፣ ለደቡብ አፍሪካና ለናይጄሪያ የጤናና የትምህርት መረጃዎችን ያሠራጫል፡፡ በአሁኑ ወቅት ግን ሳተላይቱ ለእነዚህ መረጃዎች በሚያመች መልኩ እንደገና እየተገነባ (ሪ-ኢንጂነሪንግ) ነው፡፡ ሥራውም በጥሩ ሁኔታ ወደ መጠናቀቁ ገደማ ተቃርቧል፡፡ በዚህም መሠረት ኬንያ ላይ በሙከራ ደረጃ ባሠራጨነው ትምህርት የተማሪዎቹ የትምህር ውጤት ከፍተኛ ደረጃ ተሸሽሏል፡፡ በተጠቀሱት አገሮች ኢንተርኔትና ኤሌክትሪክ መሠረተ ልማቶች በሌሉባቸው አካባቢዎች ትምህርትን በየትምህት ቤቶች፣ ዘመናዊ ጤናን በየጤና ኬላው ማሠራጨት እንደሚችል ተረጋግጦ በከፊል ወደ ሥራው ተገብቷል፡፡ በተለይም ኢትዮጵያ ውስጥ መምህራን እንዴት ማስተማር እንደሚችሉ በሳተላይት አማካይነት የአሠልጣኞች ሥልጠና ለመስጠትና ሠልጣኞችም ዕድሉን ላላገኙት ለሌሎች መምህራን ሥልጠና እንዲሰጡ በመድረግ ላይ ያተኮረ የሰው ሀብት ልማትን የማጠናከሩ ሥራ ለማካሄድ አቅደናል፡፡ በኢትዮጵያ ላይ የሚጀምረው የዚህ ዓይነቱ ሥልጠና እየታየ ለቀሩት የአፍሪካ አገሮች እንዲደርስ ይደረጋል፡፡
